  Майя Бывальцева Кондуктортэк тыриськон сӧзнэтэз лэзёзы Глазкарысь мерлыко транспортын 29-тӥ гудырикошконэ. Али вераськон мынэ одӥг маршрут сярысь гинэ — со 7 номеро автобус, ивортэ «Удмуртавтотранс» предприятилэн пресс-службаез. «Транспортын нимысьтыз лыдӟись тӥрлыкъёс - валидаторъёс пуктэмын луозы. Транспортэ пырыса, адями картазэ со валидатор борды йӧттоз, мынонэз понна тыриськоз, водитель солы билет сётоз», — озьы валэкто транспортникъёс выль схемаез. Пассажир электрон картаен уг ке ветлы, со билет водительлэсь басьтыны быгатоз. Солы ик вазиськоно луозы, кинлэн капчиятонъёсыз вань, — мерлыко проездноез но ужкагаззэс возьматоно луоз. «Кондуктортэк тыриськон сӧзнэт Глазкарын улӥсьёслы ӝог но каньыл тыриськыны луонлык сётоз», — пусъё выльдӥськонлы кичӧлтӥсьёс. Соослэн верамзыя, Глазкарысь транспорт Москваын, Санкт-Петербургын, Владимирын, Тулаын но Краснодарын ужан амалэз асэстэ. Но Москваын, кылсярысь, лимиттэм мерлыко проездноен но транспорт картаен ветлӥсьёс, соосты валидатор борды йӧттылыса, соку ик транспортэ пыро, водительлы уг вазисько ни. Кагаз билетъёс ӧвӧл. Тегъёс: Авто Транспорт Автобус Удмуртия Глазкар  